RESOLUCIÓN do 18 de febreiro de 1997 pola que se convoca un curso de protocolo administrativo.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 25/02/1997

Dentro do programa de actividades da EGAP para 1997, e conforme as funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócase un curso de protocolo administrativo, de acordo coas seguintes bases:
1. Obxectivos.
Instruí-lo persoal asistente, desde un punto de vista teórico e práctico, nas normas xerais sobre protocolo administrativo.
2. Destinatarios.
Funcionarios e persoal laboral de calquera das administracións públicas galegas, integrados nos grupos A, B, C e D ou nos grupos I, II, III e IV.
3. Solicitudes.
Os interesados que aspiren a participar no curso programado deberán solicitalo no modelo oficial que figura ó final da convocatoria, cuberto en tódolos epígrafes, xuntando, en todo caso, resgardo do ingreso segundo o establecido na base 5ª. Na solicitude faranse consta-los seguintes datos:
a) Descrición do posto de traballo actualmente desempeñado, segundo o modelo que figura ó final da convocatoria.
b) Conformidade da entidade na que presta servicios.
Cando o solicite máis dun interesado dunha mesma entidade ou organismo, deberá especificarse, en documento anexo expedido polo xefe do persoal, a orde de preferencia.
A solicitude de incorporación ó curso supón a aceptación expresa das presentes bases e das normas e procedementos polos que se rexe.
A falsidade ou ocultación de datos será motivo de exclusión automática.
4. Tramitación de solicitudes.
As solicitudes irán dirixidas ó director da EGAP e presentaranse no rexistro da Escola Galega de Administración Pública, polígono das Fontiñas, r/ de Madrid, 2-4, 15707 Santiago de Compostela, ou nas dependencias que se sinalan no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
5. Dereitos de inscrición.
Os dereitos de inscrición fíxanse en 20.000 pesetas para o persoal funcionario ou laboral das administracións públicas galegas, sempre que a función primordial do interesado no seu posto de traballo consista en tarefas protocolarias. Este punto deberá acreditarse necesariamente mediante certificado expedido polo correspondente xefe de persoal e unirase á respectiva solicitude, xuntamente cos documentos recollidos no nº. 3 destas bases.
Nos restantes casos os dereitos de inscrición fíxanse en 25.000 pesetas.
O aboamento efectuarase mediante cheque nominativo ou transferencia á conta corrente da EGAP de Caixa Galicia na oficina de organismos de Santiago de Compostela, conta restrinxida nº 2091-0388-3110000520.
De non resultar seleccionado, o importe ingresado reintegraráselle ó interesado nos 10 días seguintes á data de comezo do curso.
6. Prazo de presentación das solicitudes.
O prazo de presentación das solicitudes rematará o día 19 de marzo de 1997.
7. Selección.
As solicitudes que reúnan os requisitos das bases 3 e 5 serán seleccionadas segundo os seguintes criterios, e por esta orde:
1.-Que exista unha relación directa entre as tarefas que realiza o solicitante no desempeño do seu posto de traballo e a materia deste curso.
Esta circunstancia acreditarase mediante certificación do secretario xeral da consellería ou secretario da delegación provincial na que preste servicio o solicitante, e se fose persoal da Administración local galega este documento terá que expedilo o secretario xeral do respectivo concello ou deputación.
2.-Ter realizado un menor número de cursos relacionados cos contidos temáticos do que se convoca nos últimos cinco anos.
3.-Menor número de cursos realizados en escolas e institutos de Administración pública.
4.-A antigüidade, entendendo como tal a data de ingreso en calquera Administración.
A admisión ó curso comunicaráselles directamente ós interesados.
8. Modificacións.
A EGAP reserva para si a facultade de interpretar e resolve-las incidencias que puidesen xurdir no desenvolvemento do curso, así como a de cancelalo se o escaso número de solicitudes non xustificase a súa realización.
9. Duración.
20 horas lectivas.
10. Lugar e datas de impartición.
a) Lugar: Santiago de Compostela, sede da EGAP, rúa de Madrid, 2-4, polígono das Fontiñas.
b) Datas: Os días 7, 8, 9, 10, 11, 14 e 15 de abril de 1997.
11. Horario de clases.
Desde as 17 ata as 20 horas.
12. Certificado de aproveitamento.
A obtención do certificado de aproveitamento queda supeditada ó cumprimento destes dous requisitos:
1º. Resolución dos casos prácticos expostos polo profesorado durante o desenvolvemento do curso.
2º. Asistencia regular ás clases que se impartan, sen que en ningún caso o número de faltas por este motivo sexa igual ou superior ó 15% das horas lectivas programadas.
13. Profesorado.
Estará formado por María Esther Regueiro Fernández e Nuria Picos Piñeiro, xefa e técnica superior, respectivamente, de protocolo da presidencia da Xunta de Galicia.
14. Contido.
Os temas que constitúen o programa deste curso son os seguintes:
Tema I: cerimonial e protocolo.
a) Evolución histórica.
-Orixe do protocolo oficial en España.
-Vixencia social e política.
b) Conceptos básicos para o estudio e exercicio do protocolo cerimonial.
Tema II: estructura xerárquica do Estado.
a) A Casa Real:
* R.D. 1368/1987, do 6 de novembro, sobre réxime de títulos, tratamentos e honores da Familia Real e dos rexentes.
-Da Coroa. O Rei. A Familia Real.
-Do Príncipe Herdeiro.
-Títulos e honores.
-Da Casa de Súa Maxestade El-Rei.
b) Niveis da Administración:
-Central: ordenación dos departamentos ministeriais.
-Autonómica: ordenación das comunidades autónomas. Especial referencia á Comunidade Autónoma galega.
-Local.
Tema III: ordenamento vixente do protocolo oficial.
-Análise do R.D. 2099/1983, do 4 de agosto, de ordenamento xeral de precedencias no Estado: a súa aplicación.
-Ordenamento protocolario dos actos para desenvolver nunha Comunidade Autónoma.
-Técnicas para a ordenación de autoridades: presidencias e precedencias.
-Técnicas para a organización de actos e cerimonias.
Tema IV: clasificación dos actos.
a) Actos públicos oficiais:
-De carácter xeral.
-De carácter especial.
b) Actos públicos non oficiais:
-Organizados por institucións ou por empresas.
-De carácter privado.
Tema V: tipos de actos.
-Fórmula de xuramento no acto de toma de posesión de altos cargos e funcionarios públicos.
-Recepcións.
-Visitas oficiais.
-Asinamento no Libro de Ouro.
-Actos inaugurais.
-Colocación da primeira pedra.
-Vodas nas casas dos concellos.
-Actos fúnebres.
-Asinamento dun convenio.
-Orde do acto.
Tema VI: ámbitos específicos do protocolo.
-Honores castrenses: R.D. 834/1984, do 11 de abril, polo que se aproba o Regulamento de honores militares.
-As autoridades eclesiásticas nos actos oficiais.
-O protocolo na universidade.
-O protocolo internacional.
Tema VII: regulamento e uso da bandeira.
-Lei 39/1981, do 28 de outubro, de regulamento do uso da bandeira nacional e doutras bandeiras e insignias.
Tema VIII: regulamento e uso dos tratamentos.
Tema IX: a linguaxe administrativa.
-Comunicación escrita.
-Redacción de cartas.
-Tarxetas de visita.
-O saúdo.
Tema X: a arte de invitar.
-Modelos de invitacións.
-A importancia das confirmacións.
Tema XI: etiqueta.
-Fixación da etiqueta.
-Uso correcto da roupa de etiqueta.
Tema XII: organización de banquetes.
-Ambientación do local.
-O aperitivo.
-O menú.
-Diversos tipos de mesas.
-Presidencias: anglosaxona e francesa.
-Sistemas de ordenación: en aspas e do reloxo.
-Os discursos.
Santiago de Compostela, 18 de febreiro de 1997.
Domingo Bello Janeiro
Director da Escola Galega de Administración Pública
1140